Telia Norge med god vekst | Computerworld
BEKYMRET: Administrerende direktør i Telia Norge, Abraham Foss, er bekymret for utviklingen på privatmarkedet. (Foto: Telia)
Publisert: fredag 20. april 2018, kl. 09:44 Endret: 20. april 2018, kl. 10:18
I kommentarene til Q1 tallene sier Telia Norge også at selskapet gjør det bra i bedriftsmarkedet. Det er en svak bedring blant mobilkundene i privatmarkedet men det er i bedriftsmarkedet at selskapet gjør det best. Veksten blant mobilabonnentene er svak men en liten vekst sammenliknet med samme kvartal 2017. Man ser en nedgang i pre-paid markedet noe som i og for seg er positivt så lenge man klarer å konvertere kundene til normale abonnementer.
Phonero-oppkjøpet bidrar positivt
– Vi har en veldig positiv utvikling på både topp- og bunnlinjen, i stor grad drevet av Phonero-oppkjøpet som ble realisert i slutten av første kvartal 2017. Organisk ser vi bedrede resultater drevet av økt mobildatabruk, økte grossistinntekter samt god fart i effektiviseringsprogrammet vårt. Vi har fullført migreringen av Phonero-kunder med churn som forventet, og vi kan bekrefte synergier på 400 millioner kroner på årsbasis. Vi har ambisiøse mål for bedriftsmarkedet i år, og samtidig ser vi noen tendenser til en bedret kundeutvikling i privatmarkedet selv om vi ikke er der vi ønsker å være. Vi vet at konkurransen blir stadig tøffere, men vi kan love at vi skal bite hardt fra oss også fremover, sier Foss.